**Facă-se voia Ta!**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-atâta frumusețe , Doamne,

și noi suntem atât de orbi!

E-atâta muzică în aer și noi

suntem atât de surzi!

Ai oprit pământul pentru o clipă

și noi am rămas muți...

Sublimă clipă!

Nimeni nu te-a cântat!

Ce păcat!

Alergăm nebuni pentru

un mâine incert

și nu mai știm

să iubim ziua de azi,

atât de... palpabilă.

Doamne, dacă te-aș

atinge un pic,

m-ai transforma în pasăre?

Să zbor printre amintiri,

printre vise,

să-mi scutur penele durerii

și să păstrez doar

inocența copilului

din brațele mele,

privirea lui întrebătoare,

zâmbetul lui fermecător,

vocea lui, muzica sufletului...

să-l duc până la capătul lumii,

acolo, la caiși, să-i arăt linia

care unește cerul cu pământul,

locul unde soarele iubește

luna cu tandrețe

și ninge cu petale de trandafiri

în toate culorile curcubeului,

unde norii zâmbesc chiar și

atunci când din ochii lor cad

râuri de lacrimi binecuvântate. Facă-se voia Ta!